ອະດີດປະທານາທິບໍດີ ເຢເມນ ຫຼົບໜີຈາກ ນະຄອນຫຼວງ ຫລັງຈາກຖືກປ່ອຍໂຕ
ອະດີດ ປະທານາທິບໍດີເຢເມນ ທ່ານ Abed Rabbo Mansour Hadi ຫລົບໜີຈາກ ນະຄອນຫລວງ ຫລັງຈາກຖືກປ່ອຍໂຕ
ບັນດາຜູ້ຊ່ວຍ ອະດີດປະທານາມິບໍດີເຢເມນ ທ່ານ Abed Rabbo Mansour Hadi ກ່າວວ່າ ທ່ານໄດ້ເດີນທາງອອກ ຈາກນະຄອນຫລວງ Sana’a ຫຼັງຈາກ ພວກກະບົດ Shi’ites ປ່ອຍໂຕທ່ານໄປ ລຸນຫລັງທີ່ໄດ້ຖືກກັກບໍລິເວນ ມາໄດ້ຫລາຍ ອາທິດ ບັນດາຜູ້ຊ່ວຍ ກ່າວຕໍ່ສື່ມວນຊົນຕາເວັນຕົກໃນວັນເສົາມື້ນີ້ວ່າ ທ່ານ Hadi ໄດ້ມຸ້ງໜ້າໄປສູ່ເມືອງ Aden ຢູ່ໃນພາກໃຕ້ຂອງ ປະເທດ ຊຶ່ງເປັນບ້ານເກີດຂອງທ່ານ ອະດີດປະທານາທິບໍດີ ໄດ້ຖືກກັກບໍລິເວນຫລັງຈາກໄດ້ຖືກຈັບ ກຸມໃນເດືອນແລ້ວນີ້ ພ້ອມດ້ວຍບັນດາລັດຖະມົນຕີຂອງທ່ານ ເວລາພວກກະບົດ Houthi ຂອງ ຊາວຊີໄອທ໌ ໂຄ່ນລົ້ມລັດຖະບານເຢເມນ ສະພາຄວາມໝັ້ນຄົງ ສະຫະປະຊາຊາດ ໄດ້ຮັບເອົາມະຕິໃນຕົ້ນອາທິດແລ້ວນີ້ ຮຽກຮ້ອງ ໃຫ້ພວກກະບົດ Houthis ຟື້ນຟູລັດຖະບານເຢເມນຄືນໃໝ່ ແລະ ທ່ານ Hadi ແມ່ນຜູ້ທີ່ ໄດ້ຮັບການໜູນຫລັງໂດຍສະຫະລັດ ປະເທດເຢເມນ ໄດ້ປະສົບກັບຄວາມວຸ້ນວາຍທາງດ້ານການເມືອງ ນັບແຕ່ພວກກະບົດ Houthi ໄດ້ເຂົ້າຍຶດເອົານະຄອນຫລວງ Sana’a ໃນເດືອນກັນຍາ ປີ ກາຍນີ້ ໃນວັນສຸກວານນີ້ ທູດພິເສດ ສະຫະປະຊາຊາດປະຈຳເຢເມນ ກ່າວວ່າ ບັນດາພັກການ ເມືອງທີ່ເປັນປໍລະປັກ ຮວມທັງພວກກະບົດ Shi’ites ທີ່ໄດ້ເຂົ້າຍຶດອຳ ນາດ ຢູ່ໃນປະເທດ ຊຶ່ງປະຊາຊົນສ່ວນໃຫຍ່ເປັນຊາວ Sunni ນັ້ນ ໃກ້ຈະບັນລຸການຕົກລົງກັນແລ້ວ ທີ່ອາດຈະ ປ້ອງກັນບໍ່ໃຫ້ປະເທດດັ່ງກ່າວກ້າວເຂົ້າສູ່ສົງຄາມກາງເມືອງ ທ່ານ Jamal Benomar ໄດ້ໃຫ້ຄວາມເຫັນດັ່ງກ່າວ ຜ່ານໜ້າ Facebook ຂອງທ່ານ ໃນ ວັນສຸກວານນີ້ວ່າ “ພວກເຮົາໄດ້ເອົາບາດກ້າວທີ່ສຳຄັນໃນມື້ເຊົ້ານີ້ ໄປສູ່ການບັນລຸຂໍ້ຕົກ ລົງທາງການເມືອງເພື່ອຍຸດຕິວິກິດການໃນປັດຈຸບັນນີ້ ”